Elfingen

Elfingen estas komunumo en la distrikto Brugg de Kantono Argovio, Svislando. Ĝi havis 265 loĝantojn je la 31-a de decembro 2008.

 Geografio 
La vilaĝo situas en kaldroneca flankovalo de la rivero Sissle proksimume 3 kilometrojn okcidente de la Bözberg-Pasejo sur alteco de 457 m s.m. La valon ĉirkaŭas montetoj de la Tavola Ĵuraso.

La teritorio de la komunumo etendiĝas sur areo de 4,21 km², de kiuj 2,09 km² estas kovritaj de arbaro kaj 0,16 km² de konstruaĵoj. La plej alta punkto de la komunumo situas sura alteco de 659 m s.m. sur la kulmino de la monteto Bränngarten, dum la plej malalta punkto situas sur alteco de 430 m s.m. ĉe la suda komunumlimo.

 Najbaraj komunumoj 
La komunumo Elfingen limas en nordo al la vilaĝo Sulz, kiu ekde la 1-a de januaro 2010 estas parto de la urbo Laufenburg, en nordoriento al Mönthal, en sudoriento al Effingen, en sudokcidento al Bözen, kaj en nordokcidento al Hornussen.

 Trafiko 
La komunumo Elfingen situas komplete flanke de la gravaj trafikvojoj. La komunumo estas konektita al la publika transportreto per poŝtaŭtolinio al Bözen.

La plej proksima alveturejo al la svisa aŭtovojo A3 situas inter Effingen kaj Zeihen (direkte al Zuriko) kaj en Frick (direkte al Bazelo) ambaŭ en distanco de proksimume 5 kilometroj.

 Historio 
La unua dokumenta mencio de Elfingen datiĝas el la jaro 1245 kiel Eolfingen.

Dum mezepoko Elfingen estis la centro de senjora bieno, al kiu apartenis Bözen, Effingen kaj partoj de Linn kaj Zeihen. Ĝi estis posedaĵo de la Monaĥejo Murbach en Alzaco. La senjora bieno estis vendita en la jaro 1291 al la Habsburgoj. Reĝino Agnes de Hungario donacis la havaĵon en la jaro 1322 al la Monaĥejo Königsfelden en Windisch. En la jaro 1460 la regiono estis konkerita de la urbo Berno, kiu integris ĝin al la voktejo Schenkenberg. Elfingen nun perdis sian centran funkcion kaj signifon.

En aprilo 1798 eksplodis la Helveta Revolucio kaj kun helpo de francaj trupoj Argovio estis liberigita de la ĵurkomunuma servuteco. Elfingen fariĝis nun komunumo de la nove fondita Kantono Argovio.

 Eksteraj ligiloj 
 Oficiala retejo de la komunumo Elfingen
 Elfingen en la Historia Leksikono de Svislando